এয়ারপোর্টের কাছেই পার্কিং হুজ্জুতির মুখে পড়তে হল অভিনেতা কৌশিক সেন ও তার পরিবারকে। দায়িত্বে থাকা পুলিস কর্মীদের থেকেও সাহায্য মেলেনি বলে অভিযোগ কৌশিক সেনের।
 নিজস্ব প্রতিবেদন : এয়ারপোর্টের কাছেই পার্কিং হুজ্জুতির মুখে পড়তে হল অভিনেতা কৌশিক সেন ও তার পরিবারকে। শনিবার সন্ধে সাড়ে আটটা নাগাদ কৌশিক সেনকে দমদম এয়ারপোর্ট থেকে নিতে আসেন  ছেলে ঋদ্ধি ও তার বান্ধবী। এয়ারপোর্ট চত্বরে গাড়ি রাখার জন্য প্রথমে পার্কিংয়ের জন্য ১০০ টাকা , পরে আরও ১০০ টাকা দাবি করেন পার্কিংয়ের কর্মীরা। টাকা মিটিয়ে দমদম এয়ার পোর্ট বেরনোর সময় কৌশিকের নজরে আসে আরও ব্যক্তিকে পার্কিং হেনস্থা করা হচ্ছে। ঘটনার প্রতিবাদ করেন কৌশিক ও তাঁর ছেলে। প্রথমে বচসা পরে ধস্তাধস্তি শুরু হয়ে যায়। ধস্তাধস্তির সময় ডান হাতে চোট পান কৌশিক, ছেলে ঋদ্ধির জামা ছিঁড়ে দেওয়া হয়। অভিযোগ, সেইসঙ্গে অশালীন মন্তব্যও করা হয়। দায়িত্বে থাকা পুলিস কর্মীদের থেকেও সাহায্য মেলেনি বলে অভিযোগ কৌশিক সেনের। উল্টে প্রতিবাদ করতে গিয়ে তাঁকেই পুলিসি হেনস্থার শিকার হতে হয় বলে অভিযোগ জানিয়েছেন তিনি।